Sorana Cîrstea (34 de ani pe 7 aprilie) s-a dus în Statele Unite sub o presiune infernală a clasamentului mondial. Pentru că avea de apărat un total de 605 puncte la "Sunshine double", cum sunt prezentate întrecerile de la Indian Wells și Miami. Anul trecut, românca a avut un parcurs excelent în cele două competiții: a atins sferturile în California, acumulând 215 puncte, iar apoi a avansat până în semifinale la Miami, primind 390 de puncte.
Din păcate, anul acesta, "Sori" și-a început participarea la "Sunshine double" cu stângul. Pentru că a părăsit turneul de la Indian Wells după primul meci, fiind învinsă de americanca Sloane Stephens (41 WTA). Spre lauda ei, Cîrstea s-a redresat și și-a luat revanșa chiar la Miami, unde a învins-o pe Stephens după prima partidă. La Miami Open, Sorana, din postura de cap de serie, a pornit din turul II. Și a reușit încă o victorie mare, duminică, trecând și de Daria Kasatkina (11 WTA) în turul III, scor 7-5, 6-2.
În ciuda celor două victorii, sportiva născută la Târgoviște se confruntă cu o situație paradoxală. Concret, a abordat Miami Open 2024 de pe locul 24 în lume, dar acum, după ce a avansat în optimi, a ajuns pe 27 WTA în ierarhia live, actualizată în timp real. Explicația? Sorana e, deocamdată, pe minus la Miami pentru că i-au fost scăzute punctele acumulate aici, în 2023. Așadar, ca să urce în clasamentul mondial, ea trebuie să se apropie cât mai mult de semifinala atinsă la ediția precedentă.
Cîrstea va reveni pe teren, diseară, după ora 21.30 (Digi Sport 2). Ea o va înfruntă, în optimile Miami Open, pe americanca Danielle Collins (30 de ani, 53 WTA). Singura întâlnire de până acum a fost câștigată, în 2018, de Collins pe zgura de la Roma: 6-3, 4-6, 6-4.
Învingătoarea meciului Cîrstea – Collins va juca, în sferturi, cu câștigătoarea duelului Garcia (27 WTA) – Gauff (3 WTA).
România la Miami Open
Turul I
*Halep (fără clasament) – Badosa (80 WTA)
6-1, 4-6, 3-6
*Jaqueline Cristian (82 WTA) – Parry (54 WTA)
6-7, 2-6
*Ana Bogdan (66 WTA) – Siniakova (42 WTA)
2-6, 4-6
Turul II
*Cîrstea (24 WTA) - Stephens (41 WTA)
6-2, 6-1
Turul III
*Cîrstea (24 WTA) - Kasatkina (11 WTA)
7-5, 6-2
Optimi
*Cîrstea (24 WTA) - Collins (53 WTA)
Luni, după ora 21.30, Digi Sport 2